
1. Contextul social politic al desfăşurării alegerilor anticipate 


În urma alegerilor din luna decembrie 2015 organizate în Spania, a rezultat un parlament fragmentat, divizat între patru partide: Partidul Popular al premierului Mariano Rajoy (28,92% din voturi, 123 deputaţi), PSOE (22,16% din voturi, 90 deputaţi), Podemos (20,83%, 69 deputaţi) şi Ciudadanos (C's) (13,7%, 40 deputaţi). Aceste rezultate electorale au făcut dificilă formarea unui guvern. De la întoarcerea la democraţie din anul 1975, Spania a fost guvernată, prin alternanţă de două mari partide, Partidul Popular (PP) şi Partidul Socialist Muncitoresc(PSOE), cu sprijinul unor partide regionaliste, atunci când unul din marile partide nu obţineau majoritatea absolută în Parlament. 
Ultimele alegeri legislative au adus o schimbare radicală a acestui sistem politic, patru partide deţinând un rol relativ important pe scena politică spaniolă. În acest context, premierul Mariano Rajoy a încercat să obţină cu greu o majoritate, declarându-se favorabil realizării unei mari coaliţii prin participarea Partidului Popular şi a Partidului Socialist, partid care însă a refuzat această ofertă politică. Liderul formaţiunii Ciudadanos, Alberto Rivera, ar fi fost dispus să se alieze Partidului Popular, fără însă ca premier să rămână Mariano Rajoy, pe care îl considerau a fi corupţia instituţionalizată în Spania. 

În luna februarie 2016, liderul socialist Pedro Sanchez a încercat să obţină învestitura, solicitând susţinerea formaţiunilor Ciudadanos şi Podemos. Formaţiunea Podemos a solicitat funcţia de vice-premier, pentru liderul său Pablo Iglesias şi  jumătate din ministere, inclusiv crearea unui minister al plurinaţionalităţii. Cererea Podemos consta în formarea unui guvern cu o componenţă care să respecte proporţia rezultatelor obţinute de partidele politice în alegeri, precum şi creşterea cheltuielilor pentru protecţia socială şi organizarea unui referendum pentru independenţa Cataloniei. La această ultimă propunere s-au opus inclusiv formaţiunile Ciudadanos şi socialiştii. Liderul Podemos s-a opus de asemenea dialogului cu Ciudadanos formaţiune pe care o considera noul Partid Popular. 
Pablo Iglesias a solicitat un referendum în cadrul partidului său în legătură cu formarea acestei coaliţii, referendum care a fost organizat între 14 -16 aprilie. La scrutin au luat parte peste 150 000 persoane din cei 400000 membri ai partidului, care s-au pronunţat în proporţie de 88,2% împotriva realizării acestei coaliţii. La fel s-a procedat şi pentru elaborarea programului politic electoral pentru alegerile care avuseseră loc în luna decembrie. Încă de atunci liderul Podemos a anunţat că obiectivul politic era acela de a depăşi ca număr de voturi Partidul socialist, aşa cum se petrecuse în Grecia. În acest context, a fost solicitată organizarea unor noi alegeri parlamentare, prin care se spera că vor deveni reprezentanta unică a stângii în Spania, neacceptând să devină un subiect politic pasiv
.  După acest refuz, socialiştii au supraestimat poziţia lor, aliindu-se cu Ciudadanos şi au acuzat Podemos că reprezintă o forţă politică care a declanşat blocaj politic şi că doreşte doar formarea unei coaliţii guvernamentale de stânga, ca unicul reprezentant autentic al acesteia. De cealaltă parte, Podemos a acuzat Partidul socialist de înţelegerea făcută cu formaţiunea de centru-dreapta Ciudadanos. În luna aprilie 2016 au eşuat aşadar negocierile în trei, respectiv Podemos, Ciudadanos şi PSOE.

Criza politică post-electorală s-a accentuat în mod deosebit, orice negociere devenind aproape imposibilă.
În acest context politic, regele Spaniei Felipe VI a declarat pe data de 26 aprilie că nu există niciun partid politic căruia să-i acorde încrederea de a forma un guvern. Conform Constituţiei spaniole, Parlamentul trebuia să desemneze un prim-ministru în două luni de la primul vot în Congres pentru formarea guvernului, respectiv 2 martie 2016. Pe data de 4 martie, după eşecul liderului PSOE, Pedro Sanchez, de a obţine susţinerea în Parlament pentru formarea unui guvern sub conducerea sa, regele a refuzat să mai apeleze la varianta negocierilor între partidele politice. Pentru prima dată în istoria democraţiei spaniole, cele două Camere ale Parlamentului au fost dizolvate de Rege şi nu de premier, luându-se decizia organizării alegerilor anticipate.

Principalul eveniment preelectoral a fost faptul că, pe data de 9 mai 2016, Podemos a finalizat acordul cu formaţiunea Stânga Unită (Izquierda Unida, IU). Cele două partide au decis să se prezinte la alegeri împreună într-o alianţă sub numele Unidos Podemos, cu un program electoral comun care includea 50 de măsuri, printre care: o reformă fiscală, un venit minim garantat, abrogarea reformei pieţei muncii, efectuate de guvernul de centru-dreapta. Cele două partide sperau a valorifica avantajele acordate de sistemul electoral marilor partide. Liderul Stângii unite, Alberto Garzon, a obţinut dreptul de a duce propria sa campanie electorală şi de a avea propria poziţie politică în viitorul parlament. Principalul obiectiv politic al liderului Podemos, Pablo Iglesias, a fost să depăşească Partidul Socialist (operaţiune politică numită generic sorpasso), urmând ca să negocieze cu acesta ulterior o posibilă candidatură la funcţia de premier. 
Campania electorală a Unidos Podemos a fost un mod de afirmare a unui concept nou, cel al transversalităţii, concept invocat de Pablo Iglesias în dezbaterile televizate dintre cei patru principali candidaţi. Conceptul s-a referit la definirea unei frontiere între politice între elite şi popoare, cu scopul de a sublinia apariţia unui subiect politic nou: poporul, considerat factor constructiv al istoriei. Ideea continua concepţia lui Antonio Gramsci şi era abordată ca un lung proces de transformare care însoţea redefinirea formelor politice în timpul crizei. Se amintea că în ultimele decenii, înaintea crizei economico-financiare 2007-2008, social-democraţia şi forţele politice de centru-dreapta au suferit un proces de eroziune lentă, ceea ce a determinat ascensiunea dreptei radicale, care, a ajuns chiar la guvernare în unele state europene. În acest nou mediu politic, stânga a început un proces de reînnoire, iar în Spania s-au manifestat noi tendinţe, definite ca momente etico-politice,
 în care se afirma un nou tip de solidaritate ce deschidea calea unor proiecte politice vaste. Diferitele forme de proteste sociale trebuiau articulate într-o nouă strategie radicală, transversală, capabilă a include mecanismele democratice. 
Înaintea alegerilor legislative anticipate, formaţiunea politică Podemos avea aşadar o problemă strategică importantă: coaliţia forţelor politice de stânga, prin alianţa cu Izquierda Unida, variantă faţă de care secretarul general, Íñigo Errejón, precum şi alţi lideri, au manifestat reţineri, fiind adepţii unei strategii mai moderate. Liderul numărul doi al Podemos, Inigo Errejon, atrăgea atenţia că interesele materiale nu se traduc în mod direct într-o atitudine politică şi electorală comună, că buletinul de vot nu reflectă direct aceste interese şi că procesul include ambiguităţi. El avertiza că procesul recuperării suveranităţii populare este dificil, de lungă durată. Acest proces este mult mai complex şi mai puternic decât o simplă coalizare a forţelor politice existente. În Spania, procesul identificăriii cu o stângă autentică era încă slab, fiind de lungă durată. Ei avertizau că această construcţie nu trebuia să fie o inginerie de marketing electoral, ci un proces cultural descentralizat, care trebuia evaluat după rezultate.

Pablo Iglesias, ca teoretician şi ca lider, a răspuns contestatarilor într-un text intitulat Podemos la mijloc de drum.
 Liderul Podemos definea actuala situaţie politică de după alegerile din decembrie, subliniind că se impunea realizarea unor alianţe politice de stânga, problema trebuind abordată din punctul de vedere al luptei politice. Pablo Iglesias invoca nevoia luptei concrete pentru cucerirea spaţiului politic dominant. El sublinia că, dincolo de diferenţieri se manifesta un sens comun: voinţa generală a reechilibrării contractului social în favoarea cetăţenilor şi nu în favoarea unei mici elite a privilegiaţilor. Liderul său, Pablo Iglesias considera că Podemos a parcurs jumătate de drum, rezistând tentaţiei de a se închide în ea însăşi, fiind necesară unirea stângii radicale. 

Analiştii politici avertizau de asemenea că, în politică, adiţionarea aritmetică a două partide funcţionează foarte rar, totul depinzând de mobilizarea celor două formaţiuni. Era de aşteptat ca electoratul Stângii Unite să fie dezamăgit de această alianţă şi să se abţină de la vot. Dacă polarizarea electoratului ar fi fost puternică, coaliţia putea obţine rezultate superioare. 
Alţi analişti apreciau că socialiştii aveau şanse mai mari, fiind percepuţi drept centrişti radicali, capabili a capta electoratul majoritar spaniol
 care nu dorea aventura Podemos şi nici imobilismul Partidului Popular. 
Pe data de 17 mai 2016, Pedro Sanchez a reuşit să împiedice tentativa lui Ximo Puig (PSOE), preşedinte al regiunii Valencia, de a se alia cu Podemos şi cu un alt partid, numit Compromis, cu scopul de a stabili o listă unică pentru alegerile senatoriale în această regiune. Campania electorală a fost marcată de reproşurile reciproce ale partidelor politice legate de urmările acestor negocieri eşuate, dar şi de impresia pe care acestea le-au lăsat asupra electoratelor
. 

Înaintea alegerilor, sondajele
 arătau un absenteism crescut, ceea ce favoriza Partidul Popular, un avans al Podemos faţă de PSOE de 5 puncte. 

 Sondajele efectuate înaintea alegerilor din 26 iunie 2016 au arătat că indecişii
 reprezentau un factor important al acestor alegeri, deşi aceştia erau în proporţie de  doar 13%  (în anul 2008 aceştia au fost de 19%, în anul 2011 de 21%, iar în anul 2015 de 25%). Mai mult de trei milioane de spanioli erau în centrul atenţiei formaţiunilor politice în ultimele zile ale campaniei. O analiză a profilului acestor indeciși a dat unele indicii referitoare la comportamentul lor de vot probabil. Profilul indecişilor arăta o atitudine indecisă crescută în rândul bărbaților, cu vârste de 52 ani, mai puţin favorabili liderilor Pablo Iglesias si Alberto Garzon, mai moderate în ceea ce priveşte pe Mariano Rajoy și Pedro Sanchez. Indecişii optau pentru două coaliţii post-electorale, respectiv pentru coaliţia dintre PSOE și Ciudadanos şi una care ar fi fost compusă din Partidul Popular şi Ciudadanos. Nehotărârea lor era determinată de percepția negativă a situației economice și de situația politică internă; de nivelul de educaţie, de propunerile ideologice care nu trebuiau să se abată de la ideologia alegătorului mediu, o poziție centristă, uşor înclinată spre stânga (un  nivel 4.8 - 4.7). 
 
De-a lungul ultimilor patruzeci de ani, spaniolii au rămas cu aceeaşi definiție a orientării lor colectiv ideologică: cuprinsă între 4,6 şi 4,9 (în termenii scării convenționale de la 0, care marchează extrema stângă, la 10, însemnând extrema dreaptă). În ajunul noilor alegeri generale, acesta rămânea în același interval ideologic îngust de 4,7 echivalent cu o poziție centristă, cu ușoară înclinare spre partea stângă. Un auto-portret colectiv al electoratului spaniol, arăta că acesta era în mod clar moderat, iar pozițiile cele mai radicale aveau o pondere foarte mică, respectiv 59% dintre spanioli aveau opţiuni moderate, un centru stabil.
Specialiştii au remarcat faptul că sentimentul colectiv intens de furie, dezamăgire și frustrare în raport cu situaţia ţării şi cu clasa politică nu a condus, până în prezent, cel puțin, spre o radicalizare corespunzătoare a orientărilor ideologice. Ea s-a exprimat mai degrabă sub forma tendinţei de reorganizare a sistemului politic-instituțional, promovând intrarea în scena publică națională a două noi partide. Schimbarea prin această opțiune fără precedent care a dus la un sistem într-adevăr pluripartidist, au impus alte tipuri de politici, reluarea dialogului, negocierii în vederea încheierii unor acorduri politice. 

Studiul profilului ideologic al alegătorilor celor patru partide principale, releva dificultatea satisfacerii dorințelor cetățenilor din partea liderilor politici. Peisajul colectiv ideologic nu era compus prin juxtapunerea unor blocuri etanșe, cu margini clar definite și sigilate, cele patru electorate naționale fiind întrepătrunse în mod semnificativ, predominând electoratul moderat. În acest context, analiştii au subliniat că, din punct de vedere politic, partidele nu ar trebui să pună în prim-plan, în mod radical, diferențele ireconciliabile și antagonismele dintre alegătorii respectivi. Datele arătau că aceste sectoare împărtășeau un spațiu ideologic larg, susțineau dialogul și, în viața lor de zi cu zi, înțelegerea, consensul, care erau deja o practică de rutină. Distanța ideologică (măsurată pe scara de la 0 -10) a alegătorilor la nivel național, era de 3,4 puncte (care separa Unidos Podemos (3.3) şi alegătorii popularilor, plasaţi la nivelul 6,7)). Între aceste formaţiuni erau plasaţi alegătorii PSOE, la nivelul  4.2, și Ciudadanos, la nivelul 5.4, care susţineau o politică cu pasi moderaţi, treptaţi, coerenţi, fără discontinuități. În cazul PSOE și Ciudadanos, trei sferturi dintre alegătorii acestora se identificau cu aceste poziții centriste. Profilele ideologice ale diferitelor electorate relevau de asemenea existența a două mari tendinţe opuse, clar distincte, care coexistau, reprezentate de Partidul Popular  și Unidos Podemos. În acest context, era de înțeles, că, deşi diferite, PSOE și Ciudadanos, aflate pe poziţii mai puţin tranşante, au reușit să ajungă la un pact între ele. Fără îndoială, se impunea un efort de negociere suplimentar, atât în ​​interiorul partidelor, cât și spre exterior, mai ales din partea liderilor Unidos Podemos. Datele arătau că liderii acestor partide erau mai radicali decât electoratele lor care nu erau atât de iremediabil depărtate unul de celălalt, fiind posibile concesii reciproce. 
Sondajele preelectorale arătau de asemenea că aproximativ jumătate din votul popular va fi dat de persoane cu vârste de peste 65 de ani, fiind aşteptat votul decisiv al seniorilor. 
Unidos Podemos era, fără îndoială, susţinut de tineri, iar Partidul Popular era partidul  persoanelor în vârstă, ceea ce era considerat un factor important al posibilei victorii electorale a acestuia. Datele arătau că votul tinerilor era orientat mai spre stânga, ei fiind susţinătorii sistemului pluripartidist. Dar acest electorat nu era un grup omogen, nici uniform, ci heterogen și plural, imprevizibil ca participare electorală. Specialiştii spanioli atrăseseră atenţia că eticheta referitoare la tineretul spaniol este o simplificare, faţă de actuala complexitate a realității tineretului. Sociologul francez Pierre Bourdieu a atras de asemenea atenţia asupra acestei "manipulări flagrante", referindu-se la cei care înțelegeau tineretul ca un grup unitar de interese comune și de vârstă fixă. Metafora caleidoscopului, elaborată de Teresa del Valle, renumit antropolog spaniol, era, probabil, mai utilă pentru a reda un univers divers și aflat mereu în schimbare. Potrivit datelor acumulate de Institutul Metroscopia, în iunie 2016, în această diversitate erau detectate unele tendinţe: tinerii erau mai de stânga, iar cei mai mulți susţineau multipartidismul. Ca tendinţă de votare se manifesta înclinaţia de a vota Unidos Podemos, Pablo Iglesias, fiind liderul evaluat cel mai bine. În perspectivă, tinerii optau pentru un guvern de coaliție PSOE-Unidos Podemos. Datele arătau de asemenea că mulți oameni tineri vor vota pentru Partidul Popular  (se estima că în jur de 17%), iar mulți alții o vor face pentru Ciudadanos (17%) şi pentru PSOE (13%). Specialiştii apreciau că, în comparație cu media spaniolă, nu era surprinzător faptul că tinerii evaluau în mod diferit de principalii lideri politici. Doar liderul Podemos, Pablo Iglesias avea o imagine mai puțin negativă în rândul tinerilor decât în ​​rândul electoratului total. Datele sociologice arătau că, în general, tinerii reprezentau 19% din electorat, situându-se, din punct de vedere ideologic, între punctele 6 și 10 ale scalei (unde 0 este extremă stânga și 10 dreapta extremă). În cadrul acestui electorat, cel mai mare grup (50%) era definit la stânga (puncte de la 0 la 4), iar cel de-al doilea (26%) în centrul ideologic (nivelul 5), restul neştiind sau nevrând să fie situat pe o scală ideologică. De aceea, în medie, alegătorii tineri erau ușor deplasaţi spre stânga (4.3), în comparație cu întregul electorat spaniol (4.7). În categoria tineret intrau cei născuți în anii optzeci și la sfârșitul anilor nouăzeci, cei integraţi în muncă activă, deşi un studiu arăta că 17% din ei erau şomeri sau în căutarea unui loc de muncă. Sondajele preelectorale arătau însă că tinerii erau mai puțin dispuşi să meargă la vot: doar 63% spuneau că vor vota cu siguranţă (cu 10 puncte mai puțin decât media spaniolă). Datele ultimului sondaj Metroscopia realizat înaintea alegerilor anticipau o prezență scăzută la vot  de 68%, cea mai mică până în prezent. 

2. Rezultalele alegerilor legislative anticipate şi semnificaţia lor politică

Parlamentul spaniol (Cortes generales) este bicameral şi este format din Senat, Camera Superioară, şi Congresul Deputaţilor, Camera Inferioară, care are 300-400 deputaţi. În actuala legislatură a avut 350 membri, aleşi pentru un mandat de 4 ani, prin scrutin proporţional plurinominal, după sistem Hondt, cu liste blocate şi închise, în 48-50 circumscripţii provinciale spaniole - Ceuta şi Melilla votând prin scrutin majoritar simplu, prin care se desemnează cel mult 2 deputaţi. Restul locurilor sunt repartizate între provincii, în funcţie de populaţia lor. Cele mai importante circumscripţii electorale sunt: Madrid cu 36 mandate, Barcelona, cu 31 mandate, Valencia cu 15 mandate, Sevilla şi Alicante cu 12 mandate, Malaga cu 11 mandate, Murcia cu 10 mandate. Pentru a intra în Congresul Deputaţilor, o listă trebuie să obţină minimum 3% din voturi la nivel naţional. 
Senatul spaniol are 208 membri, aleşi prin vot universal (senatori provinciali) şi 56 reprezentanţi desemnaţi de 17 comunităţi autonome (senatori comunitari). Fiecare din cele 50 provincii spaniole alege, oricare ar fi numărul de locuitori, 4 senatori provinciali  prin scrutin majoritar, cu excepţia Ceuta şi Melilla care desemnează 2 şi Insulele Baleare şi Canare cu insulele mari (Grande Canarie, Majorque şi Tenerife) cu 3 mandate şi alte insule mai mici (Ibiza-Formentera, Minorque, Fuerteventura, Gomero, Hierro, Lanzarote şi Palma). În plus, fiecare comunitate autonomă desemnează prin scrutin proporţional un senator comunitar şi un senator suplimentar pentru fiecare milion de locuitori. În total, Senatul are 264 membri, iar alegerile senatoriale se desfăşoară în aceeaşi zi cu cele pentru alegerea membrilor Congresului Deputaţilor. În Spania legea referitoare la egalitatea de gen interzice ca o listă să prezinte mai mult de 60% candidaţi de un anume sex, la orice tip de alegeri. 

Rezultatele alegerilor legislative anticipate pentru Congresul Deputaţilor şi Senat au fost următoarele
:

	Partide politice 
	Număr de voturi
	% din voturi
	Număr mandate

	Partidul Popular (PP)
	7 906 185
	33,28
	137

	Partidul Socialist Muncitoresc (PSOE)
	5 424 709
	22, 83
	85

	Podemos (P)
	5 049 734
	21,26
	71

	Ciudadanos (Cs)
	3 123 769
	13,15
	32

	Alte
	2 252 277
	9,48
	25


Rezultatele alegerilor pentru Senat au fost următoarele:
	            Partide politice
	                Număr mandate

	Partidul Popular (PP)
	130

	Partidul Socialist Muncitoresc (PSOE)
	43

	Podemos ( P)
	12

	Ciudadanos (Cs)
	0

	Alte
	23


Participarea la vot a fost una dintre cele mai scăzute înregistrate vreodată în Spania, respectiv de 69,84%.
Rezultatele alegerilor legislative anticipate au arătat că Partidul Popular spaniol, de centru-dreapta, a câştigat alegerile desfăşurate pe date de 26 iunie 2016 şi a consolidat poziţia politică a acestuia, obţinând 33% din voturi şi 137 mandate (+ 14 faţă de precedentul scrutin) în Congresul Deputaţilor, a doua Cameră a Parlamentului spaniol.  El a devansat Partidul Socialist Muncitoresc Spaniol (PSOE) condus de Pedro Sanchez care, care în mod surprinzător, contrazicând sondajele de opinie, a reuşit să rămână a doua forţă politică a ţării cu 22,66% din voturi, respectiv 85 mandate (- 5), deşi acesta este al doilea cel mai slab rezultat din istoria sa politică. Alianţa Unidos Podemos, alianţă formată din Podemos, condus de Pablo Iglesias, şi din Stânga Unită (Izquierda Unida, IU), condusă de Alberto Garzon, a obţinut 21,26% voturi şi 71 mandate. La scrutinul trecut cu scorurile separate ele avuseseră 24,40% din voturi şi 71 mandate. Formaţiunea politică Ciudadanos (C's) condusă de Alberto Rivera a obţinut 13% din voturi, 32 mandate (- 8). 

În urma alegerilor legislative, singurul partid politic care a înregistrat un progres a fost Partidul Popular, cel care a beneficiat de electoratul susţinător al partidelor tradiţionale spaniole. Analiştii politici consideră însă că această reaşezare în poziţii mai favorabile a partidelor tradiţionale nu  este solidă, fiind determinată de factori conjuncturali de care politicienii ar trebui să ţină seamă. 
Rezultatele  alegerilor relevă o fragmentare deosebită a votului, fiecare partid delimitându-şi mult mai mult şi mai clar electoratele, ceea ce a demonstrat, încă o dată, că principala caracteristică a sistemului politic spaniol, bipartidismul tradiţional, a dispărut, fragmentarea politică devenind în viitor sursa unei instabilităţi politice accentuate.
Datele sondajelor de opinie realizate de institutul Mestroscopia au relevat faptul că votul britanicilor de a ieşi din Uniunea Europeană, care a antrenat cea mai mare cădere din istoria bursei de la Madrid (- 12%), a contribuit la creşterea gradului de incertitudine în rândul alegătorilor, ceea ce a determinat o scădere a susţinerii noilor partide, în principal a Unidos Podemos
. Datele sondajelor de opinie anterioare alegerilor au fost puternic modificate de acest eveniment imprevizibil. Un rol important a avut faptul că, după anunţarea rezultatelor referendumului britanic, pe data de 24 iunie 2016, premierul Mariano Rajoy a avertizat compatrioţii săi asupra riscurilor produse de experimentele politice extremiste şi radicale, cu referire indirectă la partidele spaniole aflate în competiţia electorală pentru alegerile din 26 iunie 2016. În sâmbăta de reflecție, dinaintea alegerilor, rezultatele referendumului din Marea Britanie referitor la ieşirea acesteia din uniunea Europeană, aşa numitul Brexit, a avut un impact major pentru UE şi pentru Spania. Atenția publică s-a îndreptat brusc către un nou context referențial, care a făcut electoratul spaniol mult mai precaut  În urma acestui eveniment, votul celor care susţineau noul a fost perturbat, unii optând să se abţină, alţii considerând mai potrivit să se refugieze în stabilitatea oferită de cele două partide clasice, care păreau mai liniştitoare, în faţa unor turbulenţe neaşteptate. 
Contextul internaţional al desfăşurării alegerilor anticipate din 26 iunie 2016, la numai două zile după referendumul din Marea Britanie a pus în evidenţă două modalităţi de a vota. Aceste scrutinuri au relevat unele diferenţe importante legate de motivaţia votului, fie stări de conştiinţă, atitudini intense, fie raţiuni economice. Comentatorii politici au subliniat că, în Spania, se pare că a fost un vot exprimat după un calcul al intereselor economice, deşi adesea se spunea că alegerile sunt ritualul principal al democrației în care se votează cu conștiința. Apariția sistemului pluripartidist în Spania a readus în discuţie problema sistemelor pluripartidiste, a efectelor acestora asupra alegătorilor. Sistemele pluripartidiste apropie politicul de varietatea intereselor electoratelor lor. Având mai multe partide politice, spațiul electoral oferă o mai mare diversitate de alegere, o legătură  mai mare între alegător și caracteristicile fiecărui partid. În cazul sistemelor cu două partide, cum ar fi SUA, un studiu recent a arătat că 54% dintre americani au votat "împotriva unui alt partid", fiind mai dificilă instaurarea unui sistem pluripartidist. Pe de altă parte, după eşecul negocierilor pentru formarea guvernului, a apărut evident efectul negativ al pluripartidismului, problema costurilor economice ale instabilităţii politice. Înaintea alegerilor legislative din 26 iunie 2016, datele sociologice arătau că spaniolii dezaprobau în mod clar situația economică și politică din țară şi că şapte din 10 spanioli luau în considerare în momentul votării  modul în care economia afecta modul lor de viaţă, numai un mic grup declarând orientarea politică ca factor principal al votului lor. În aceste condiţii, votul decisiv s-a îndreptat spre partidele mai mari, tradiţionale, care au inspirat mai multă încredere. Electoratul a luat în considerare de asemenea votul de la referendumul din Marea Britanie care se aprecia că va afecta direct exporturile şi investițiile realizate de întreprinderile spaniole. Toate aceste probleme se adăugau celor legate de existenţa unor mari decalaje sociale interne, mai ales între veniturile medii și cele  superioare. Specialiştii subliniau că, în Spania, într-o ţară aflată în plină recesiune economică, cu o rată a șomajului de peste 20%, cu o datorie publică și privată masivă, cu salarii micşorate și o formare insuficientă a forţei de muncă nu este surprinzător faptul că cetățeanul spaniol simţea economia ca o sabie a lui Damocles deasupra capului său şi votul a fost determinat de motive economice şi de securitate. În Marea Britanie, s-a votat după alte tipuri de motivaţii. După votarea intrării în Uniunea Europeană în 1975, Marea Britanie a lăsat în urmă de ani de declin al PIB-ului pe cap de locuitor. În plus, după crearea Sistemului Monetar European în anul 1992, a fost aplicată politica pragmatică de tip  anglo-saxon care a separat suveranitatea monetară și piețele deschise, britanicii beneficiind din plin de avantajele economice ale integrării. Cu toate acestea, rezultatul referendumului a lansat Marea Britanie pe un teritoriu economic necunoscut, în care era imposibil de ghicit câștigurile și pierderile, din perspectiva  siguranței economice şi sociale.
Datele sociologice post-electorale au relevat că victoria Partidului Popular s-a explicat, în cifre, prin voturile pierdute de PSOE, Podemos și Ciudadanos care au fost  echivalente cu voturile suplimentare câştigate de Partidul Popular. Acest transfer s-a realizat sub influenţa creşterii gradului de abţinere la vot a unei părţi a electoratului spaniol. În timpul campaniei electorale strategia Partidului Popular de a sublinia ruptura dintre stânga şi dreapta, precum şi riscurile votului pentru partide noi, radicale, a funcţionat eficient. Pe de altă parte, popularii au reuşit să convingă o parte a electoratului care în alte condiţii ar fi votat cu Ciudadanos
. Victoria electorală a popularilor s-a datorat de asemenea particularităţilor electoratului său. În cele cinci alegeri generale care au avut loc între 1996 şi 2011, principala caracteristică evoluţiei politice a Partidului Popular a fost relativa sa stabilitate
. În această perioadă, procentul minim de vot (adică numărul total de alegători potențiali, nu alegători efectivi, a fost de 28,2% (în 2004), şi maxim 30,4 % (în 2000 și 2011), ceea ce a reprezentat  o oscilaţie de doar 2,2 puncte, deşi numărul de mandate a variat între 148 şi 186. Explicaţia oferită de specialişti este aceea că, în timp ce sprijinul public pentru Partidul Popular a fost practic constantă, rata de abţinere la vot a variat în mod substanțial de fiecare dată. In 2004 a votat 77,3% din electorat, în anul 2000 s-a votat în proporţie de 70%, iar în anul 2011, de 71,7%. Experienţa alegerilor a arătat că o participare electorală moderată a avut ca efect un scor bun electoral pentru populari. Din acest punct de vedere, Partidul Popular este apreciat metaforic de analiştii politici spanioli, ca o piatră mare, vizibilă în funcţie de nivelul atins de maree. Alegerile din decembrie anul trecut au reprezentat un moment nou politic, determinat de sosirea pe scena politică spaniolă a două forţe politice noi, ceea ce a dus la o scădere a voturilor acordate popularilor. Alegerile din iunie 2016 au readus Partidul Popular la poziţia iniţială. Datele sociologice arată că electoratul care susţine Partidul Popular este format din persoane cu vârste de peste 55 de ani (această grupă de vârstă reprezintă 40% din populația spaniolă actuală) şi 12% sunt cei sub 35 de ani (care, per total, reprezintă 21% din populație). Electoratul popular este dominat în mare măsură de populația pasivă economic: 40% pensionari, 6% studenţi şi 13% persoane angajate în munci casnice neplătite. Ca pondere în populația generală, aceste trei categorii reprezintăpeste o treime, respectiv 34%. În schimb, populația activă (30% au de muncă și 10% șomeri) reprezintă doar 40% din alegătorii săi şi 57% din electoratul total. 

Pentru alegerile din 26 iunie 2016, sondajele de opinie arătau că acest electorat al popularilor era decis să meargă la vot în proporţie de 76%. Din punct de vedere ideologic, pe o scară de la 0 la 10 puncte, unde 0 este extrema stângă şi 10 extrema dreaptă, alegătorii populari erau situaţi, la un nivel mediu de 6,5, în condiţiile în care media electoratului spaniol era de 4.6 și coaliţia Unidos Podemos se situa la un nivel 3.3. În acest context, Partidul Popular se situa mai aproape de media electoratului spaniol, având şanse mari să fie votat. In plus, electoratul popular era mai reticent în a accepta noua scena politică pluripartidistă. În mare proporţie acest electorat era susţinătorul unui sistem politic bipartidist, având în centru partidele politice tradiţionale (70%). Alegătorii Partidului Popular evaluau foarte pozitiv, în proporţie de 86%, activitatea liderului actual, Mariano Rajoy. Electoratul popular era de asemenea adeptul adoptării unui consens politic şi evitând abordările ireconciliabile. Datele arătau că marele partid conservator nu era  în pericol de dispariție, dar necesita un efort regenerator pentru revitalizare și pentru corectarea abaterii de la pulsul social actual. Victoria Partidului Popular la aceste alegeri legislative nu a reconfirmat însă vechiul sistem politic bipartidist ci a păstrat în prim planul politicii patru partide politice.

Alegerile legislative anticipate au reconfirmat locul important al Partidului Socialist al Muncitorilor (PSOE) care a rămas a doua forţă politică a ţării, recuperând din pierderile electorale anterioare. Datele anchetelor sociologice au arătat că electoratul PSOE era format în principal din femei 56% față de 44% dintre bărbați şi pensionari, (36%).  Datele sociologice au arătat că electoratul socialist  era format în principal de cei care absolviseră şcoala primară (40% are doar studii primare, cu 12 puncte mai mult decât media națională). Din punct de vedere ideologic, pe scara de la 0 la 10, PSOE se situa la nivelul 4.2. Electoratul socialist, aproba în principal activitatea liderului, Pedro Sanchez, în proporţie de 85%, considerând că acesta ar fi un  prim-ministru mai bun decât ceilalți candidați. Electoratul socialist aproba, de asemenea, activitatea politică a liderului Ciudadanos, Albert Rivera (56%, 13 puncte mai puţin decât la începutul lunii mai). Din punctul de vedere al susţinerii electorale, istoria politică a socialiştilor arăta că PSOE s-a dovedit a fi un partid istoric foarte elastic. Valoarea maximă a susţinerii electorale a fost în alegerile din 1982 (37,7%), iar cea mai scăzută în alegerile din decembrie 2015 (16%), înregistrându-se o diferenţă de  21,7 puncte. Socialiștii au obţinut rezultate mai slabe în contextul unui sistem multipartidist, cu o  competiție electorală intensă, așa cum s-a întâmplat în decembrie anul trecut: a câștigat 22,8% în 1977, 20,4% în 1979 și 16% în 2015. Analiştii politici au apreciat că înalta fidelitate a electoratului socialist a avut drept efect o posibilitate scăzută de trecere a electoratului său la alte partide, doar 5% fiind dispuşi să voteze eventual cu Unidos Podemos, 4% cu Ciudadanos şi doar 1% cu Partidul Popular. Alegerile legislative anticipate au testat capacitatea PSOE de a păstra acești alegători. Datele preelectorale arătau că socialiştii nu erau puternic respinşi de electoratul dinafara lui, aşa cum se întâmpla cu alte partide (59% din electorat afirma că nu va vota niciodată cu Partidul Popular și 45% respingeau ferm Unidos Podemos). PSOE avea însă cel mai mare procent de indecişi, respectiv 16%, care nu hotărâseră dacă se duc sau nu la vot. În noul context internaţional şi naţional, acest electorat s-a mobilizat la vot. În luna mai, datele arătau că mobilizarea electoratului socialist și sprijinul pentru Pedro Sanchez crescuse în ultima lună înaintea alegerilor, 74% declarând cu  siguranță că vor merge la urne 
. După alegerile anticipate, liderul PSOE a declarat că nu va susţine guvernul Mariano Rajoy pe care îl considera expresia unei drepte corupte, anti-sociale, dar a afirmat că nu va fi nici al treilea scrutin .
În Spania, ca şi în Marea Britanie, votul seniorilor a fost decisiv, fiind adâncită astfel prăpastia dintre generaţii. Din anii '90, în Spania, votul alegătorilor în vârstă de 65 de ani a fost din ce în ce mai important, datorită creşterii demografice a acestei categorii, capacităţii lor de mobilizare electorală și loialităţii acestui electorat față de partidele clasice ale vechiului sistem bipartizan. Deşi votul persoanelor în vârstă a fost întotdeauna important, el nu a fost întotdeauna decisiv, aşa cum s-a întâmplat cu  victoria lui Felipe Gonzalez în 1993 și la votul pentru Partidul Popular  în anul 2015. Datele demografice arată că procentul celor peste 65 de ani în populația totală de vot a continuat să crească, între anii 2011 și 2015, (ponderea lui crescând de la 23,3% la 24,5%). În perioada decembrie 2015 - iunie 2016, datele recensământului arătau că, deşi populaţia totală a scăzut cu aproximativ 38.000 persoane, populaţia cu vârstă de peste 65 de ani a crescut cu aproape 35.000 de alegători. Alegătorii care aveau peste 65 de ani erau de peste 8,5 milioane persoane, din care 4,9 milioane femei și 3,6 milioane bărbaţi. Creşterea importanţei acestui tip de electorat a fost amplificată de nivelul său de mobilizare, procentul celor care au decis să voteze fiind mai mare cu şapte puncte (84%). Acest electorat este mai mobilizat și mai hotărât, mai puțin pesimist faţă de situaţia economică a ţării, (doar  67%, considerau situația economică proastă, în comparație cu 78% din totalul electoratului). El este mai ataşat preocupării pentru o mai bună guvernanță (50% faţă de 47%) şi dorea mai puţin decât electoratul general un sistem multipartidist: două treimi față de o treime. Cele două generații se diferenţiau puternic ideologic, tinerii fiind plasaţi spre stânga (4.3 pe o scară ideologică de la 0 la 10 ), în timp ce electoratul mai în vârstă era orientat mai spre dreapta (5.3), cu câteva zecimi mai mult decât media națională (4.7). Conform sondajelor de opinie efectuate înaintea alegerilor, cei cu vârste de peste 65 de ani se simţeau departe de  liderii de stânga, pe care îi evaluau negativ. Doar liderul socialist Pedro Sanchez deţinea un echilibru între cei care aprobau și cei care dezaprobau acțiunile sale politice, în timp ce  Pablo Iglesias avea -28, faţă de -30 anterior. Premierul Mariano Rajoy, avea o percepţie îmbunătăţită  din partea celor cu vârste de peste 65 de ani (-15), având per total un echilibrul de evaluare (-44). Albert Rivera atingea un rezultat pozitiv +17, dar această percepţie nu se traducea în sprijin pentru partidul său. Cu privire la întrebarea referitoare la cine ar fi cel mai bun prim-ministru al Spaniei, cei cu vârste de peste 65 ani îl susţineau mai mult pe Mariano Rajoy (37%), înaintea lui Pedro Sanchez (27%), Pablo Iglesias şi Albert Rivera având 13% și respectiv 11%. Majoritatea acestui electorat opta pentru un posibil guvern de coaliţie. 

După alegerile legislative anticipate din 26 iunie 2016, noile partide politice spaniole au pierdut din poziţia politică anterioară. 

Relativ noul partid Ciudadanos (un partid centrist, pro-business) a pierdut 8 din cele 40 de locuri ale sale, împreuna cu aproape 400.000 de voturi. Unii analişti afirmă că frica și apelul lui Mariano Rajoy făcut către alegători alegători, după Brexit, au inspirat să se dea un vot "util", cu scopul de a evita situaţiile periculoase, să voteze pentru unitate politică, stabilitate şi nu pentru atitudini radicale.  Majoritatea analiştilor a remarcat faptul că nu este încă clar de ce alegătorii spanioli au revenit la atitudinea de a vota pentru siguranța guvernăriii Partidului Popular și au respins noile partide.  

După anunţarea rezultatelor alegerilor din 26 iunie 2016, liderul Podemos, Pablo Iglesias, a discutat în mod deschis cu liderii partidului său din diferite regiuni ale Spaniei. În partid domina o stare de spirit auto-critică constructivă și onestă, urmată de o analiză menită a gândi evoluţia viitoare, nu atât a găsi nişte vinovaţi. În viitor, preocuparea va fi găsirea unui consens în legătură cu modalitatea în  care partidul va reuşi să se adreseze cât mai multor oameni, fără a pierde indentitatea. Vor fi analizate mai multe soluţii de viitor şi se va încerca elaborarea unei noi politici care să nu fie un amalgam, o simplă adaptare la mai multe electorate, ci menținerea clarității.  Liderii partidului au afirmat că, începând de astăzi, formaţiunea Podemos se află în faţa a noi provocări, cum ar fi descentralizarea și definirea bazelor organizatorice care să permită această construcție în fiecare cartier și în fiecare sat. Rolul fiecăruia dintre grupurile parlamentare din regiuni va fi acela de a merge împreună, lucrând  pe ordinea de zi a fiecăruia dintre teritoriile Spaniei. În Andaluzia s-a trecut deja la un grup cu politică proprie, cu alianţe, negocieri şi soluții de acțiune proprii. În acest moment, autonomia decizională  a devenit o prioritate politică
. În Podemos s-a discutat faptul că nu a fost realizat obiectivul "sorpasso" şi că partidul se va confrunta cu o situaţie dură în viitor. Pablo Iglesias a încearcat să oprească criticile interne ale rezultatelor alegerilor  în urma cărora coaliţia a pierdut mai mult de 1 milion de voturi de la 20 decembrie 2015 şi până în prezent, ceea ce este de fapt marea problemă a stângii.  Strategia cu performanțe foarte creative și sloganuri de marketing ingenioase, plasate pe pe rețelele sociale, a căzut când rezultatele electorale au început să apară.  Pablo Iglesias a fost criticat
 pentru faptul că ar fi intrat într-o stare de auto-suficiență după realizarea alianţei Unidos Podemos, cu Izquierda Unida, fiind convins că va atrage 700.000 de voturi mai mult decât PSOE. Unii au considerat că desfăşurarea unei campanii electorale foarte polarizate a fost una din explicaţiile rezultatelor obţinute în alegeri. Campania a fost apreciată de alţi specialişti un fel de Turnul Babel, incluzând ideile politice ale celor opt formaţiuni politice aflate în coaliţie. În acest mod, unele idei erau asemănătoare, se suprapuneau, au devenit greu de perceput şi de crezut de către electorat. 
Imediat după alegeri, s-a declanşat un amplu proces de analiză a cauzelor acestui eşec, comandându-se un sondaj, pentru a explica de ce deciziile au fost greșite şi liderul Podemos, Pablo Iglesias, şi-a pierdut credibilitatea printre milioanele de oameni care aşteptau cu nerăbdare o schimbare în Spania. 

Numărul doi al coaliţiei Unidos Podemos, Íñigo Errejón, a declarat  după alegeri că, uneori, schimbarea politică nu se întâmplă într-o formă liniară sau la viteza pe care noi o sperăm.  O mare parte din eșec poate fi explicată printr-o scădere a prezenţei la urne, de peste 1 milion de alegători, cei care ar fi votat poate cu Podemos,  în timp ce PSOE a scăzut doar cu 100.000 voturi.
Mulţi analişti politici au remarcat tensiunile interne existente în cadrul Podemos între liderul acesteia, Pablo Iglesias, care a impus un ledearship puternic şi organizaţiile teritoriale care au manifestat un grad ridicat de autonomie, în fond, tensiuni între atitudini politice mai flexibile, mai centriste şi unele intransigente, radicale de stânga
. La 37 ani, liderul formaţiunii Podemos, Pablo Iglesias, profesor de ştiinţe politice,  voia să promoveze democraţia participativă,
 având convingerea, asemeni celebrului lider chilian, Salvador Allende, că istoria este făcută de popoare. Înainte de lansarea sa politică, Pablo Iglesias a avut succes cu o emisiune politică pe internet, apoi a devenit un excelent orator la televiziune, în Parlamentul European în perioada 2014-2015 şi în Congres din ianuarie-iunie 2016. Pablo Iglesias era fiul unui republican, avocat specialist în dreptul muncii, membru al tinerilor comunişti spanioli,  închis pe vremea dictaturii lui Franco şi  purta în mod simbolic numele primului fondator al Partidului Socialist spaniol, Pablo Iglesias Posse. Liderul Podemos deţine numeroase diplome universitare, fiind licenţiat în drept, cu doctorat în ştiinţe politice, master în comunicare şi resurse umane. În ianuarie 2014, el a creat, împreună cu câţiva universitari, formaţiunea Podemos care a cooptat numeroşi membri ai mişcării Indignatos, apărute în  anul 2011. Ea a denunţat politica de austeritate şi corupţia marilor partide spaniole. Cinci luni mai târziu, el a fost ales deputat european, alături de alţi patru candidaţi Podemos. Pablo Iglesias a avut ca mentori spirituali pe Antonio Gramsci, Karl Marx şi a fost apropiat de mişcarea antiglobalizare şi de liderul Syriza, Alexis Tsipras. Adversarii săi au remarcat dorinţa intensă de a ajunge la guvernare pentru a servi idealurilor sale
. Încă din luna aprilie 2016, sondajele GESOP indicau o deteriorare a imaginii liderului Pablo Iglesias, ceea ce avertiza în legătură cu o posibilă criză de conducere
, mai ales din cauza dezamăgirii manifestate în rândul alegătorilor centrişti în urma eşecului negocierilor pentru guvernare (scădere 40%), dar şi a celor de centru-stânga cu 18% . Problema politică era dacă adaptarea pe politici mai de centru nu ar fi atins identitatea iniţială a Podemos. Datele sugerau că avea loc o autonomizare a susţinătorilor Podemos de charisma şi poziţia ideologică a liderului lor, ei evaluând acţiunile acestuia. Pe scurt: legătura dintre electorat şi lider a devenit mai puțin carismatică și mai mult "programatică" sau ideologică. În concluzie, se poate concluziona că această legătură charismatică a suferit o deteriorare progresivă. În decembrie 2014, liderul Pablo Iglesias a avut relativ mai multă influență asupra votului, în timp ce în 2016, influența electorală ar fi fost sub Albert Rivera și Pedro Sanchez. Conform opiniei specialiştilor, acest lucru are un impact deosebit în situaţia unui partid nou. 
În timpul campaniei electorale, programul Podemos a fost considerat de unii comentatori extravagant
 unul din obiective fiind creşterea cheltuielilor publice cu 96 miliarde euro în patru ani, aproape 23 miliarde euro an, bani destinaţi finanţării educaţiei, sănătăţii şi creşterii venitului minim. Sursa acestor cheltuieli părea destul de neclară, o parte fiind asigurată prin combaterea evaziunii fiscale, altă parte prin creşterea impozitelor, ceea ce ar fi afectat micile companii şi agricultorii, iar unele surse rămâneau incerte fiind legate de creşterea economică probabilă.
Realizarea Coaliţiei Unidos Podemos a creat de asemenea mari nemulțumiri în rândul unor alegători ai Stângii Unite, Izquierda Unida. Sondajele post-electorale Demoscópica au arătat rate de fidelitate scăzute, chiar 50-60% ale alegătorilor și transferuri semnificative ale acestui electorat spre PSOE. Această nemulțumire a fost deosebit de prezentă în rândul femeilor, în rândul cărora s-a înregistrat o rată a loialităţii mai mică de 50%. În plus, mulți alegători ai Izquierda Unida au fost foarte ostili față de Podemos.
După anunţarea rezultatelor acestor alegeri legislative anticipate, liderul Podemos, Pablo Iglesias, a fost profund decepţionat de înfrângerea sa, neatingând obiectivul politic propus, cel al depăşirii Partidului Socialist PSOE şi al înlăturării lui Mariano Rajoy de la conducerea guvernului. Podemos a piedut în şase luni peste 1,2 milioane de voturi, în condiţiile în care participarea la vot a scăzut de la 73% în decembrie 2015 la 69,8% în iunie 2016. 

 Celălalt partid al coaliţiei Unidos Podemos, Stânga Unitară, s-a reunit la sediul partidului, iar liderul său, Alberto Garzon, a anuţat că Izquierda Unida deschide un proces de reflecție internă asupra rezultatelor alegerilor și alianței cu Podemos, care se va încheia pe data de 16 iulie, la Congresul partidului. Liderul Alberto Garzon a apărat alianța cu Podemos, afirmând că "fără alianţă, rezultatul ar fi fost mult mai rău." El a subliniat că partidul și-a reînnoit, de asemenea, direcția sa politică, iar liderul avea o majoritate confortabilă în organelede conducere. Pe termen scurt, această formaţiune politică se afla în faţa provocării de a-şi defini în Congres propriul său rol, într-o nouă etapă a ciclului politic. Unii critici susțineau necesitatea manifestării unei "identități distincte" în Parlament, subliniind necesitatea de a discuta termenii acordului cu Podemos.
Specialiştii au afirmat că aceste date relativizează opinia legată de efectul Brexit asupra alegerilor din Spania, fiind puțin probabil ca ieşirea Marii Britanii din UE să fi avut un efect direct atât de mare asupra alegerilor, deoarece Uniunea Europeană nu era o problemă cu potențial electoral în Spania, iar consensul în jurul UE rămânea foarte stabil. Se aprecia că Brexit a fost un eveniment politic complex ale cărui efecte economice aveau nevoie de mai mult timp  pentru a avea un impact real asupra votului.

3. Negocieri dificile pentru formarea unui guvern stabil

Majoritatea analiştilor politici au subliniat că marele beneficiar al rezultatelor alegerilor anticipate din Spania a fost prim-ministrul Mariano Rajoy, al cărui partid, de centru-dreapta, a câștigat alegerile, obţinând în plus aproape 700.000 voturi faţă de alegerile anterioare. În urma anunţării rezultatelor alegerilor legislative anticipate din 26 iunie 2016, Mariano Rajoy a revendicat dreptul de a guverna, fie formând un guvern minoritar, fragil, fie realizând alianţe sau o coaliţie de guvernare. Progresul electoral al Partidului Popular a permis dreptei să deţină o majoritate de 169 voturi faţă de forţele politice de stânga care au 157 voturi, în Congresul Deputaţilor distanţa fiind însă de doar 3 voturi. Pentru formarea noului guvern erau posibile mai multe variante, rezultatele alegerilor nepermiţând detaşarea unei majorităţi de guvernare. 
Imediat după alegeri, premierul Mariano Rajoy a urcat la balconul sediului Partidului Popular din Madrid, iar mulțimea de suporteri a scandat batjocoritor "Sí se puede" ("Da, putem"), cu referire la sloganul formaţiunii Unidos Podemos, coaliția de stânga care pretinsese că îl va detrona pe premier. 
Premierul în funcţie Mariano Rajoy a declarat că "am câștigat alegerile, dar acum trebuie să fim utili 100% poporului spaniol. El a cerut dreptul de a guverna Spania şi a anunţat că începând de a doua zi va începe negocierile cu toată lumea, cu toate partidele politice. Înainte de alegeri, Mariano Rajoy a fost însă contestat, fiind considerat de mulți în afara contactului cu tinerii şi prea legat de o generație coruptă de lideri populari. Mai mult, o alianţă între Partidul Popular-Ciudadanos era insuficientă, lipsind 7 voturi pentru deţinerea unei majorităţi, fiind nevoie de sprijinul altor partide pentru obţinerea majorităţii absolute. Unii analişti au atras atenţia că Mariano Rajoy este un renumit supraviețuitor politic și alegătorii spanioli sunt supăraţi de eşecul negocierilor care s-au derulat timp de şase luni pentru formarea unui guvern.
Pe data de 4 iulie 2016 premierul spaniol a declarat că nu va abdica de la responsabilitatea de a guverna şi nu va pleca pentru că are susţinerea a milioane de alegători
. El a subliniat că va guverna cu un sprijin politic obţinut prin încheierea unor pacte politice punctuale, probabil până la sfârşitul lunii iulie sau începutul lui august. Din punctul său de vedere, orice alt scenariu gândit de celelalte partide politice era considerat "grotesc şi scandalos", ducând la un nou blocaj instituţional care ar forţa repetarea pentru a treia oară a alegerilor generale. Formarea unui guvern era considerată o "urgenţă", pentru că era nevoie de adoptarea unui buget, a unor legi importante, care implicau o negociere dură și complexă. Pe plan european, era nevoie de adoptarea unor măsuri în vederea gestionării eficiente a ieşirii din UE a Marii Britanii. 
Dincolo de aceste declaraţii, analiştii politici apreciază că Partidul Popular, chiar dacă a câştigat alegerile este într-o situaţie dificilă care îl fac să treacă din paradis în infern,
 întrucât formarea unui guvern minoritar, ar duce la o situaţie aproape imposibilă în Parlament. De exemplu, Jose Luis Rodriguez Zapatero, ultimul premier spaniol care a condus fără o majoritate absolută, a trebuit să accepte des să ia cuvântul dând raportul în faţa legislativului despre situația economică a ţării, Mariano Rajoy făcând acest demers rar, doar de două ori în patru ani. Exercitarea funcției de control a unui guvern minoritar ar putea duce la crearea unei comisii  de anchetă la cererea opoziției, ceea ce Mariano Rajoy a reuşit să evite până acum. Funcțiile clasice ale Parlamentului, de control, deliberativă și legislativă, ar face viaţa dificilă unui guvern minoritar, inclusiv exercitarea unor presiuni pentru abrogarea legilor referitoare la pedeapsa închisorii pe viață sau modificarea legii educaţiei. Pentru a evita acest lucru, Mariano Rajoy ar trebui să facă un pact legislativ detaliat cu PSOE și cu Ciudadanos, inclusiv pentru fiecare nouă iniţiativă legislativă. De asemenea, în viitor nu se putea guverna prin decrete, deoarece ele trebuie să fie validate ulterior în Congres. Guvernul popularilor ar avea avantajul de a avea Senatul de partea sa, dar va avea mari dificultăţi în Congresul Deputaţilor.

Premierul Mariano Rajoy, în vârstă de 61 ani, aflat la putere din anul 2011, a propus luarea măsurilor necesare pentru consolidarea creşterii economice (care a fost de 3,2 % din PIB în anul 2015), dar şomajul a rămas la un nivel de 21 %, inegalităţile s-au accentuat şi 22 % din spanioli erau ameninţati cu sărăcia. Pe data de 15 iunie 2016, Banca Centrală spaniolă anunţa că datoria publică a Spaniei a depăşit 100 % din PIB cu 1, 095 miliarde euro, respectiv 0,5%, ceea ce constituia un record istoric. Guvernul a asigurat că datoria va fi limitată la nivelul de 99,1 % la sfârşitul anului 2016. 

Premierul spaniol în exercitiu Mariano Rajoy va căuta să convingă celelalte partide să-i susţină învestitura, abordând o strategie care să-i permită depăşirea obstacolelor de care s-a lovit pâna în prezent
. El a subliniat că nu se poate rămâne în situaţia actuală, cu un guvern care, după alegerile legislative din 20 decembrie 2015, nu poate rezolva decât probleme curente şi un parlamemt fragmentat, incapabil să învestească noul guvern. Mariano Rajoy a subliniat că obiectivul său era acela de a obţine încrederea parlamentului cât mai repede, „la sfârsitul lunii iulie sau începutul lui august”. Mariano Rajoy  a precizat că obiectivele viitorului guvern de coaliţie sau minoritar vor fi aceleaşi: să creeze noi locuri de muncă, să menţină unitatea şi bunăstarea Spaniei şi să afirme principiile sale pro-europene. 

Conservatorul Mariano Rajoy a contactat mai întâi cele două formaţiuni cu care s-ar putea înţelege: Partidul Socialist (PSOE) şi Ciudadanos (liberal), cărora le-a propus formarea unui guvern de „mare coalitie”, acesta urmând să aibă sprijinul a 254 de deputaţi dintre cei 350. În caz de refuz al PSOE, care a desfăşurat o campanie împotriva „corupţiei” dreptei şi a politicii sale de austeritate, Mariano Rajoy putea propune un acord care să-i permită să guverneze cu sprijinul socialiştilor şi Ciudadanos, dar fără ca ele să fie în guvern. În schimb, conservatorii s-ar angaja să adopte reformele dorite de aceste partide. Mariano Rajoy mai poate încerca să guverneze în minoritate, cu ajutorul Ciudadanos şi al micilor partide regionale, obţinând abţinerea socialiştilor, dar poziţia sa ar fi atunci foarte fragilă. Pentru acest lucru, analiştii apreciau că dreapta trebuie mai întâi să depăşească rezervele Ciudadanos, al cărui lider a declarat că nu va sustine un guvern al lui Mariano Rajoy, dar  a menţionat că este dispus să discute despre reforme. Acest partid era dispus să-şi negocieze scump sprijinul, fără să renunţe să ceară plecarea şefului Partidului Popular. 
De cealaltă parte, liderul PSOE, Pedro Sanchez, nu a renunţat la speranţa de a conduce ţara, aliindu-se cu centriştii şi cu partidul stângii radicale Podemos. După alegeri, liderul popular Mariano Rajoy a reamintit oferta făcută liderului socialist Pedro Sanchez după alegerile din decembrie 2015: formarea unui guvern de mare coaliţie, cu includerea Ciudadanos, dacă era necesar. Mariano Rajoy a subliniat că, în condiţiile politice actuale, respingerea  ar fi o "iresponsabilitate". Imediat după alegeri, liderul PSOE,  Pedro Sánchez a declarat că nu va facilita formarea unui guvern popular, iar liderul formaţiunii politice Ciudadanos, Albert Rivera, a declarat că nu va susține un guvern condus de Mariano Rajoy. Socialiştii care s-au menţinut a doua forţă politică a ţării ar putea propune o coaliţie de stânga. La mitingul post-electoral al partidului PSOE, liderul Pedro Sánchez, a remarcat faptul că Unidos Podemos nu a reuşit să depăşească PSOE. De asemenea, el a acuzat pe Pablo Iglesias, liderul Podemos, că, după alegerile din decembrie 2015, a respins realizarea unei coaliții de centru-stânga. El a subliniat că în prezent Pablo Iglesias ar trebui să reflecteze cu privire la decizia sa de a nu accepta formarea unui guvern progresist. La rândul său, liderul Podemos, Pablo Iglesias, a declarat că ar putea fi deschis colaborării cu socialiştii, reprezentanţi ai vechii social-democraţii europene şi a susţinut că, mai devreme sau mai târziu, Podemos va ajunge la guvernare. Membrii de partid ai PSOE au însă păreri diferite în legătură cu posibilele alianţe ale socialiştilor, majoritatea fiind ostilă formaţiunii Podemos. 
Componenţa noului parlament a reconfirmat faptul că s-a trecut de la dominaţia a două mari partide la un parlament mai  democratic, cu 4 partide politice care însă pot realiza greu alianţe politice. Mulţi analişti politici au remarcat faptul că această incapacitate de a negocia a produs frustări în rândul opiniei publice şi a dat senzaţia de incompetenţă a clasei politice spaniole, în ansamblul ei. Datele sociologice arătau starea de oboseală în creştere a cetăţenilor, nemulțumirea faţă de blocajul prelungit al vieții politice naționale. 


În Spania incertitudinea politică rămânea dominantă, aşa cum se manifestă la nivelul întregii Europe după referendumul din Marea Britanie. Această incertitudine va marca politica spaniolă, acţiunea guvernului care ar avea de luat măsuri decisive referitoare la reforma sistemului de pensii, de sănătate, în condiţiile în care a fost efectuată o modificare radicală a Codului Muncii, iar Uniunea Europeană solicită tăierea cheltuielilor sociale cu 5 miliarde euro.


Organizarea unui al treilea scrutin pare, în aceste condiţii, aproape imposibilă. Analiştii politici considerau că partidele politice, chiar dacă le place sau nu, va trebui să facă alianţe. În Spania va trebui acum să se formeze un guvern, care va implica probabil formarea unei coaliţii, o practică inedită pentru politicienii spanioli.
Contextul internaţional tensionat, marcat de posibila ieşire a Marii Britanii din UE, de recentele acte de terorism de la Bruxelles şi Istanbul, aduc noi presiuni pentru formarea unui guvern în Spania. Regele Felipe VI îi va consulta pe conducătorii principalelor partide pentru a şti dacă aceştia intenţionează să dispună de voturile necesare învestiturii. 
Regele se va confrunta cu un proces de învestitură dificil, marcat de eşecul politic precedent. Regele va desemna un candidat la postul de premier iar dacă aceasta nu va obţine majoritatea absolută, în 48 ore de ore va fi organizat un nou vot, aplicându-se regula majorităţii voturilor exprimate, abţinerea scăzând pragul solicitat. În caz de eşec regele va propune un nou candidat şi dacă în cele două luni care urmează primului vot nu se găseşte o majoritate, se organizaează din nou alegeri anticipate.  

